Las schibettas dal mais

Da Patrick Capaul

Depeche Mode “playing the angel”
Avant 25 onns han DEPECHE MODE revoluziunà la musica da pop, creà in nov stil sintetic e mess in nov term en la tradiziun da lur babs da Liverpool. Era sche Martin More, Dave Gahan ed Andrew Fletcher na han mai producì in “white album”, tutgan DEPECHE MODE tras dus decennis per musicalitad, constanza e creativitad sco pauc autras bands.
Il nov album è tipic DEPECHE MODE, pia nagut nov da quest trio legendar da London! E tuttina, preschenta “playing the angel” ina novitad: per l`emprima giada ha il chantadur Dave Gahan pudì contribuir sias chanzuns per in nov album, cumponist principal e chau creativ Martin Gore para finalmain da vulair parter sias cumpetenzas....“playing the angel” lascha turnar DM en ils temps stgirs dals onns 90, finalmain vegn sper ils tuns electronics e las melodias da bellezza era puspè in pau canera! DM cun in’ovra rauca e curaschusa – dentant anc betg dal tut in white ni black album....

Robbie Williams “intensive care”
La bella schlattaina ha spetgà vess, ed astga finalmain puspè sbragir or dal pass umid! Robbie Williams è enavos e para dad esser anc pli sexy che James Bond en quadrat! Bandunain la pagina dal “playgirl” en direcziun musica, RW ha cumponì e producì in nov album, per l`emprima giada bunamain en atgna reschia! Ses cumponist e producent Guy Chambers ha el mess sin via; per l’amur da la emancipaziun masculina! RW è daventà in um, fini è il temp da teenie-idol che chanta musica che auters han scrit, RW è (citat) “....singer, songwriter and a born entertainer...”! Dentant n’è quest pass sin agens pes pel bler betg il nivel dad in nivel dad in RW! “intensive care” è senza dubi in 100% RW album, dentant mancan ils muments magics, las stailas che fan diamants or da chanzuns da pop! Senza cumponist e producent Guy Chambers n’è RW nagut auter che RW – na betg in zic pli sexy che uschiglio in “....singer, songwriter and a born entertainer...” – 08/15!!!

King’s X “ogre tones”
E puspè ina gia in tip cun ina band che “bucca tgil” n’enconuscha! Il trio KING’s X deriva dad Austin/Texas, viva tranter George W ed in pau vatgas, ed è circumdà da blues e country! Dentant fa quella band tut auter che musica da soundtrack per linedance! KING’s X èn dapli varga 20 onns sin pista, han edì numerus albums ed èn simplamain KING’s X – ina band cun in sound unic, ina maschaida dals megliers muments da Black Sabbath e dals Beatles, diras ghitarras ed armonias beatlescas, ina creativitad che lascha vesair ora vegl la musica da rock moderna! Il nov album “ogre tones” lascha turnar il bassist/chantadur Dough Pinnick, il ghitarrist/chantadur Ty Tabor ed il battarist/chantadur Jerry Gasskill tar las entschattas, preschenta il meglier trio american da tut ils temps da la meglra vart! In album da rock “sc’in pugn ella fressa”, dentant adina cul dretg argument....!